b'\n_START_ARTICLE_\nDragoljub Bato Brajovi\xc4\x87\n_START_PARAGRAPH_\nDragoljub Bato Brajovi\xc4\x87 (Podgorica, 17. lipnja 1939.), crnogorski slikar, profesor likovne kulture i kriti\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Podgorici, 17. lipnja 1939. godine. Osnovnu \xc5\xa1kolu i Vi\xc5\xa1u realnu gimnaziju zavr\xc5\xa1io je u Podgorici. Od 1958. do 1963. diplomirao je na Akademiji likovnih umjetnosti u Beogradu u klasi majstora-slikara Mila Milunovi\xc4\x87a. Godine 1967. zavr\xc5\xa1ava postdiplomski studij na ALU u Beogradu, kao izvanredni student u klasi Milunovi\xc4\x87a i Zorana Petrovi\xc4\x87a. Godine 1970. je kao stipendist Francuske u Parizu, poha\xc4\x91ao grafi\xc4\x8dki atelje Johna Fridlaenndera._NEWLINE_Od 1987. do 1991. boravio je u Parizu kao nastavnik Jugoslavenske dopunske \xc5\xa1kole; priredio je vi\xc5\xa1e samostalnih izlo\xc5\xbebi. Sprovodio je stru\xc4\x8dno usavr\xc5\xa1avanje iz Povijesti moderne umjetnosti na Sorboni stekav\xc5\xa1i postdiplomske akademske stupnjeve Maitrise i D.E.A. (diploma produbljenih studija) studijsko-istra\xc5\xbeiva\xc4\x8dkim radovima "Suvremena crnogorska umjetnost i Pari\xc5\xa1ka skola" i "50-e godine u suvremenoj umjetnosti". U ranijem razdoblju ispituje pikturalnu materiju u asocijativnim interpretacijama crnogorskog pejza\xc5\xbea (Brijeg od Mora\xc4\x8de, 1964. Jalova zemlja, 1964.) Poslije slika figuralne kompozicije nadrealisti\xc4\x8dkog karaktera (No\xc4\x87 na Skadarskom jezeru, 1971.) Bavi se ilustracijom i grafi\xc4\x8dkim oblikovanjem._NEWLINE_\xc4\x8clan je Udru\xc5\xbeenja likovnih umjetnika Crne Gore (ULUCG) i Saveza likovnih umjetnika Jugoslavije od 1964. Tajnik je ULUCG od 1968. do 1973. godine, a predsjednik od 1991. do 1995. Predsjednik Saveza udru\xc5\xbeenja likovnih umjetnika Jugoslavije bio je od 1992. do 1995. godine. 1990. godine izabran je za \xc4\x8dlana Svjetskog savjeta InSEA (Internacionalne Asocijacije za umjetni\xc4\x8dku edukaciju)._NEWLINE_1982. je dobio zvanje Zaslu\xc5\xbeni likovni pedagog Jugoslavije. Bio je i dugogodi\xc5\xa1nji pedago\xc5\xa1ki radnik i inspektor Ministarstva prosvjete RCG za likovnu kulturu. Ilustrirao je vi\xc5\xa1e ud\xc5\xbebenika, povremeno "Tribinu" i "Omladinski pokret". Suradnik je i u japanskoj ediciji Likovna pedagogija svijeta. Sa B. Karlavarisom napisao ud\xc5\xbebenik Likovnog odgoja za osnovne \xc5\xa1kole (Titograd, 1981.) Kao predava\xc4\x8d sudjelovao je na Regionalnom kongresu InSEA u Sofiji 1983. i na Svjetskom kongresu u Hamburgu 1987. godine.'